DELTA วิ่ง 6% รับเทรดพาร์ 10 สต.วันแรก! โบรกแนะขึ้น “ขาย” ดักเก็บ 70 บาท
DELTA เทรดสนั่นวันนี้วิ่ง 6% หลังแตกพาร์ใหม่เหลือ 10 สตางค์วันนี้ บล.บัวหลวง ส่งซิก หากรีบาวด์แรงเป็นจังหวะขาย รอดักเก็บแถว 70 บาท มั่นใจเดลต้าไม่หลุด SET50 ปีนี้ รอลุ้นปีหน้าคงราคาเป้าหมาย 75 บาท
DELTA เทรดสนั่นวันนี้วิ่ง 6% หลังแตกพาร์ใหม่เหลือ 10 สตางค์วันนี้ บล.บัวหลวง ส่งซิก หากรีบาวด์แรงเป็นจังหวะขาย รอดักเก็บแถว 70 บาท มั่นใจเดลต้าไม่หลุด SET50 ปีนี้ รอลุ้นปีหน้าคงราคาเป้าหมาย 75 บาท
28 เม.ย. 2566

ผู้สื่อข่าวรายงานว่า วันนี้ (28 เม.ย. 66) ราคาหุ้น  บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ล่าสุด ณ เวลา 10:09 น. อยู่ที่ระดับ 79.25 บาท บวก 4.45 บาท หรือ 5.95% สูงสุดที่ระดับ 80.00 บาท ต่ำสุดที่ระดับ 74.50 บาท ด้วยมูลค่าการซื้อขาย 551.86 ล้านบาท

สำหรับราคาหุ้น DELTA เปิดเทรดวันนี้พาร์ใหม่เป็น 10 สตางค์ จากเดิม 1 บาท พบว่าราคาหุ้นปรับตัวขึ้นร้อนแรง ทั้งนี้ นายนภนต์ ใจแสน นักวิเคราะห์ บริษัทหลักทรัพย์ บัวหลวง จำกัด (มหาชน) คาดว่า ราคาหุ้น DELTA หลังแตกพาร์ใหม่วันนี้ มีโอกาสรีบาวนด์ค่อนข้างสูง หลังจากวานนี้ปรับตัวลดลงค่อนข้างมาก ซึ่งหากรีบาวนด์ สำหรับผู้ที่ถือหุ้นดังกล่าวอยู่ถือว่าเป็นจุดขายทำกำไร และให้ไปรอรับบริเวณราคา 70 บาทอีกครั้ง อย่างไรก็ตามราคาเป้าหมายยังคงแนะนำที่ราคา 75 บาท/หุ้น
ทั้งนี้ จากการศึกษาหุ้น 10 ตัว ที่มีการแตกพาร์ระหว่างปี 2559 ถึง 2565 พบว่า 6 ใน 10 ของหุ้นที่ศึกษา ปรับตัวลดลงภายในหนึ่งเดือนหลังจากมูลค่าที่ตราไว้ใหม่มีผล โดยมีผลตอบแทนเฉลี่ย -9% มีเพียงแค่ 4 หุ้นที่ราคาปรับตัวขึ้น โดยมีผลตอบแทนเฉลี่ย 6% คาดราคาหุ้น DELTA อาจปรับตัวลงในลักษณะเดียวกัน
นอกจากนี้ ในเดือน เม.ย. DELTA ถูกจัดให้อยู่ในรายการมาตรการเฝ้าระวังตลาดระดับ 1 อีกครั้ง ซึ่งมีผลตั้งแต่วันที่ 3 เม.ย. ถึง 21 เม.ย. หากมาตรการนี้ไม่สามารถควบคุมความร้อนแรงของหุ้นได้ อาจมีมาตรการเพิ่มเติมตามมา ด้วยเหตุนี้คาดการณ์ว่า DELTA อาจเผชิญกับความท้าทายที่สำคัญในอีกไม่กี่เดือนข้างหน้า
นายนภนต์ กล่าวว่า หากไม่ได้เป็นหลักเกณฑ์พิเศษของตลาดหุ้น DELTA ก็ยังไม่หลุดจากการคำนวณดัชนี SET50 ในรอบครึ่งหลังปี 2566 การแตกพาร์อาจจะช่วยในเรื่องของ Value ได้บ้าง หากเทียบหุ้นในกลุ่มเดียวกัน ขณะนี้ก็ยังไม่มีหุ้นตัวไหนที่น่าสนใจ
บริษัทหลักทรัพย์ บัวหลวง จำกัด (มหาชน) วิเคราะห์ว่า หลังจากเข้าร่วมการประชุมนักวิเคราะห์กับผู้บริหาร DELTA มีมุมมองออกมาในเชิงลบเล็กน้อย โดยมีการปรับลดประมาณการกำไรขั้นต้นของ DELTA ลง โดยในไตรมาส 1/2566 อัตรากำไรขั้นต้นถูกกดดันจากต้นทุนวัตถุดิบที่ปรับตัวขึ้น, การตั้ง Provision ของ Inventory (วัตถุดิบบางส่วนยังไม่สามารถเอาไปผลิตได้ เนื่องจากต้องรอวัตถุดิบอื่นที่ยังขาด), ค่าเงินบาทที่แข็งค่า และต้นทุนค่าแรงที่สูงขึ้น ในขณะที่ออเดอร์บางส่วนชะลอในด้านของอุปสงค์ลูกค้าเริ่มมาเน้นการเพิ่มประสิทธิภาพมากขึ้น (รักษาอัตรากำไร)
ทั้งนี้ มองว่ากลุ่ม EV ยังเติบโตได้ดี แต่ต้องบริหารด้านกำไรขั้นต้น เนื่องจากต้นทุนวัตถุดิบที่สูง และการขาดแคลนวัตถุดิบบางส่วน สำหรับกำลังการผลิตเพิ่มขึ้น 20% จากไตรมาส 4/2565 และคาดทั้งปีเพิ่มขึ้น 50-60% เมื่อเทียบกับปีก่อน ขณะที่กลุ่ม Data center คาดยังโตอยู่ แต่ลูกค้าเริ่มมีมุมมองเชิงอนุรักษนิยมมากขึ้น และไม่ได้รีบสั่งออเดอร์เหมือนช่วงก่อนหน้า โดยยังคงเป้ารายได้เติบโต 10-15%
โดยคาดจะฟื้นตัวในไตรมาส 2/2566 ระยะสั้นยังแข็งแรง มีลูกค้ากลุ่มใหม่ในกลุ่มเกม และสินค้าใหม่ในกลุ่ม Al &amp; Machine Learning รวมถึงคาดว่าราคาวัตถุดิบจะปรับตัวลดลงในช่วงครึ่งปีหลัง
อย่างไรก็ตาม บริษัทปรับเป้าหมายกำไรขั้นต้นปี 2566 ลงจาก 23-24% เป็น 22-23% และรายได้ทั้งปียังคงเป้าเดิมที่ 15-20%